Peliniai
Peliniai (Muridae) – graužikų (Rodentia) šeima. Snukutis smailus. Ausys didelės. Uodegos ilgis sudaro ne mažiau kaip 70 % kūno ilgio. Uodega apaugusi raginiais žvynais ir retais, tarp jų įsiterpusiais plaukais. Žvynai ant uodegos išsidėstę žiedais. Kojos penkiapirštės, bet užpakalinių kojų I pirštas žymiai trumpesnis už kitus, o priekinių beveik išnykęs. Lietuvoje paplitusių rūšių kailiukas švelnus, pilkas arba pilkai rusvas Dantų 16. Kandžiai nedideli, suspausti iš šonų. Krūminiai dantys su šaknimis, kramtomajame paviršiuje neaštrūs gumburai, išsidėstę trimis skersinėmis eilėmis. Senų žvėrelių, kai gumburėliai nudyla, dantų paviršiuje susidaro skersinės triskiautės raukšlės. Paplitusios visuose žemynuose, išskyrus šiauriausias sritis. Kai kurios rūšys kosmopolitai, žmogaus įnamiai. Gyvena urveliuose, įvairiuose plyšiuose po akmenimis, pūvančiais rąstais, kelmais ir kt. Veiklios įvairiu paros laiku. Žiemą neužmiega. Tai pati didžiausia rūšių skaičiumi žinduolių šeima, kurioje yra apie 650 rūšių, priklausančių 4 pošeimiams ir 140 genčių. Lietuvoje 4 gentys, 8 rūšys. Lietuvoje paplitusios rūšys priklauso pelių Murinae pošeimiui.